钦定古今图书集成/方舆汇编/职方典/第1529卷 > 《参政李渭传》郭子章
## 钦定古今图书集成/方舆汇编/职方典/第1529卷 > 《参政李渭传》郭子章

李渭，字湜之，思南府人。公生有异质，十五病肺，屏居
小楼，溽暑散发箕踞。父中宪公冨，以“毋不敬”饬之，即
奉而书诸牖，目在以资检朿。苐觉妄念丛起，中宪又
以“思无邪”饬之，又奉而书诸牖。久之妄念渐除，恍惚
似有得。及下楼与朋友笑谈，楼上光景已失，于是专
求本心，未与人接，自问曰：“如何是本心？”既与人接，又
自问曰：“本心是如何？”嘉靖甲午举于乡，萧然布素。计
偕，以一仆自随，读《孟子》“伊尹耕莘”章，则曰：“尧舜君民
事业，自一介不取始，交际岂可不谨？”癸卯，蒋公信视
学贵州，公谒之，因陈楼上楼下光景，蒋公曰：“楼上是
假，楼下与朋友谈笑却是真。至一介，不妄取。”蒋公曰：
“此犹然楼上意思在，硁硁然小人哉？”公愧甚，以为学
十四五年，只成得一个硁硁小人，不觉面赤背汗淋
淋也。由华阳知县、和州知州，擢高州府同知。至则谒
湛甘泉先生于小嵎峒中。尝宿廉州公署，梦三蛇绕
身，亟挥杖，蛇乃走。诘朝，合浦吏以美珠进，化州、吴川
吏以兼金进，公皆叱之，笑曰：“三蛇梦破矣！金珠非宝，
固吾人蛇蝎哉！”擢应天治中、南户部员外郎，知韶州
府。先是，韶有二源之役、萑苻之警未殄；公集诸寮谕
之曰：“夫子告康子：‘不欲’二字，千古弭盗张本。倘多欲，
则身为谿壑、竭民膏脂不足以填百姓安得不盗弭？
山中盗易，弭心中盗难，敢忘自责。”闻者悚息。人觐，过
麻城，从楚侗先生登天台。楚侗示八语：近道之资、载
道之“器，求道之志，见道之眼，体道之基，任道之力，弘
道之量，达道之才，八者阙一不可。”对曰：“渭于八者，独
愧见道，眼未醒耳。”锲“必为圣人”四字，印而布之海内。
尝曰：“孔子无意，孟子不学不虑，程子不著纤毫人力，
皆是不安排；知无意脉路，即日夜千思万索，亦是无
意；知无纤毫人力脉路，即人一己百，人十己千，如此
用力，实无纤毫人力。学是学此不学，虑是虑此不虑。
知得不学，不虑脉路。脉路任人，只管学，只管虑，都是
不学不虑。”擢滇左参政，近溪罗公为屯田使，公至，与
之合并，精神学益进。自言“予昔日工夫亦有起灭，被
近溪大喝，通身汗浃从出，这身汗自是欲罢不能。”所
著有《先行》诸集，藏于家。《大儒治规》行于世。